Bergen lufthavn, Flesland

Bergen lufthavn, Flesland (IATA: BGO, ICAO: ENBR) er en lufthavn som ligger på Flesland, drøyt 20 kilometer sør for Bergen sentrum i Vestland fylke. Lufthavnen ble ferdigstilt i 1955. Flesland er Norges nest største lufthavn, etter Oslo lufthavn, Gardermoen. I 2013 passerte antall reisende for aller første gang over 6 millioner passasjerer. Den viktigste destinasjonen er Oslo, som har  20 daglige avganger (gjennomsnitt i 2022) hver vei med Boeing 737-fly. Det er Europas femte mest trafikkerte linje etter antall avganger. Drøyt 3 millioner passasjerer reiste innenriks fra Flesland i 2008, mesteparten til og fra Oslo lufthavn, Gardermoen.

Historie

Bygging og vekst 
De første skrittene mot en flyplass på Flesland ble tatt i 1937, da deler av kystgården Flesland ble ekspropriert av kommunen. I 1952 vedtok myndighetene at en flyplass skulle bygges på Flesland. Terminalbygget fra 1955 ble tegnet av arkitekt Halfdan B. Grieg. Flesland skulle konstrueres med en rullebane på 2 990 meter. Den opprinnelige flyplassen ble hovedsakelig finansiert av NATO. 

Ett år etter åpningen opplevde Flesland en gjennomgående god vekst i passasjertrafikken. I startfasen ble det startet tre daglige flyvninger fra Bergen til Oslo. Ikke lenge etter ble det opprettet en daglig rute til Stavanger. To dager i uken korresponderte flyet til Stavanger også med videre fly til London og Amsterdam. Nordover fortsatte daværende Vestlandske Luftfartsselskap å fly til byene i Møre og Romsdal og til Trondheim. SAS opererte på den tiden mesteparten av trafikken og tilbød tur til Trondheim, via Oslo for samme pris.  

En ny terminal åpnet i 1988. Denne ble også tegnet av samme arkitekt, Halfdan B. Grieg. Den ble konstruert med 11 gater med jetbroer, nummerert 21–32. Bare tre år senere, i 1991, stod dagens kontrolltårn ferdig, bygget mellom helikopterterminalen og flyterminalen. Etter utvidelsen i 2017 opererer den eldre delen av terminalen per i dag med utenriksflygninger, også med taxfree-butikker og et lite utvalg av serveringstilbud. Denne delen av flyplassen fungerer ikke som en egen terminal, men som en del av den nye terminalen.

Senere utvidelser 

I 2009 gjennomførte Avinor på Bergen lufthavn en plan- og designkonkurranse for utvidelse av terminalbygget, slik at flyplassen skulle kunne håndtere forventet trafikkvekst. Vinner ble Nordic Office of Architecture med sitt konsept «Vingespenn». Basert på vedtak i styremøte i desember 2010 ba styret i Avinor administrasjonen i T3-prosjektet, om å jobbe videre med skisseløsninger for brukerne på flyplassen. Forslaget som styret i Avinor anbefalte å utrede videre i prosjektet, skulle oppfylle en kapasitet på 7,5 millioner passasjerer.

I desember 2012 vedtok styret i Avinor å starte de forberedende arbeidene. Dette var tilrettelegging av nødvendige arealer og infrastruktur som ville gjøre det mulig å ferdigstille et nytt terminalbygg i 2017. Det endelige byggevedtaket kom i mars 2014, og i 21. mai 2014 la statsminister Erna Solberg ned grunnsteinen til det nye terminalbygget på Flesland. Bygget ble for første gang tatt i bruk 17. august 2017, og løste kapasitetsproblemene ved flyplassen.

Den nye delen av terminalen har en kapasitet på 7,5 millioner passasjerer med et areal på 85 000 m2. Kostnadsrammen for utbyggingen ble på drøyt 3,6 milliarder kroner.

Kunsten utenfor den nye terminalen er laget av den islandske kunstneren Ragnar Kjartansson. Den består av ordet "BERGEN?" i lysende gule bokstaver. Bokstavene er 5,5 meter høye, hvor hver bokstav veier 2,5 tonn.

Flyselskaper og destinasjoner 
På lufthavnen omfatter Norwegian, SAS og Widerøe det meste av innenriks- og utenriksnettet for passasjertrafikk.

Statistikk

Transport til og fra flyplassen

Lufthavnen har flere buss- og taxiholdeplasser og en endestasjon for Bybanen.

Bil 

 Riksvei 580 går til og fra Bergen lufthavn.

Buss 

Flybussen har avganger over Fjøsangerveien og gjennom Knappetunnelen til Bergen sentrum.

Bybanen 

Bybanen i Bergen har avganger til Bergen sentrum. Bybanens endestasjon er Flesland og kjører linje 1 til Bergen sentrum via Nesttun og Fana. Reisetid med Bybanen tar noe lengre tid enn buss, og bruker fra Bergen sentrum til Flesland omtrent 40 minutter i reisevei. Ved Kronstad kan du bytte fra Linje 1 til Linje 2 mot Fyllingsdalen.

Referanser

Eksterne lenker
 
 Flybussen Bergen
 Bergen byleksikon på nett, om Bergen lufthavn, Flesland
 Flesland på norskeflyplasser.no
 
 Informasjon om byggingen av nye Bergen Lufthavn, Flesland 
 Avinors webkamera i avgangshallen

Avinor-flyplasser
Flyplasser i Vestland
Transport i Bergen
Byggverk i Bergen
Ytrebygda
1955 i Norge
Flyplasser åpnet i 1955